ET Euroopa Liidu Teataja L 253/1

KOMISJONI MÄÄRUS (EL) 2017/1777,

29. september 2017,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses teatavates toodetes või nende pinnal esinevate Bacillus amyloliquefaciens'i tüve FZB24, Bacillus amyloliquefaciens'i tüve MBI 600, saviga rikastatud söe, dikloroprop-P, etefooni, etridiasooli, flonikamiidi, fluasifop-P, vesinikperoksiidi, metaldehüüdi, penkonasooli, spinetoraami, tau-fluvalinaadi ja Urtica spp. jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõike 1 punkti a,

ning arvestades järgmist:

(1) Dikloroprop-P, etefooni, flonikamiidi, fluasifop-P ja metaldehüüdi jääkide piirnormid on kehtestatud määruse (EÜ) nr 396/2005 II lisas. Penkonasooli jääkide piirnormid on kehtestatud kõnealuse määruse II lisas ja III lisa B osas. Etridiasooli, spinetoraami ja tau-fluvalinaadi jääkide piirnormid on sätestatud kõnealuse määruse III lisa A osas. Bacillus amyloliquefaciens'i tüve FZB24, Bacillus amyloliquefaciens'i tüve MBI 600, saviga rikastatud söe, vesinikperoksiidi ja Urtica spp. jääkide piirnorme ei ole eraldi sätestatud ning neid aineid ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses kasutusloamenetlusega toimeainet dikloroprop-P sisaldava taimekaitsevahendi kasutamiseks tsitrusviljade puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivaid jääkide piirnorme.

(3) Etefooni kohta on selline taotlus esitatud seoses kasutamisega hurmaade puhul. Etridiasooli kohta on selline taotlus esitatud seoses kasutamisega söödava koorega kõrvitsaliste puhul. Flonikamiidi kohta on selline taotlus esitatud seoses kasutamisega aprikooside, peakapsa, ubade, kaunadega herneste ja suhkrupeedi puhul. Fluasifop-P kohta on selline taotlus esitatud seoses kasutamisega porgandite ja kabatšoki puhul. Metaldehüüdi kohta on selline taotlus esitatud seoses kasutamisega porrulaugu puhul. Penkonasooli kohta on selline taotlus esitatud seoses kasutamisega viinamarjade puhul. Spinetoraami kohta on selline taotlus esitatud seoses kasutamisega kirsside, koguviljade, muude väikeste puuviljade ja marjade, aedsalati ja muude salatitaimede, spinati ja muu samalaadse (lehed), maitsetaimede ja söödavate lillede, porrulaugu ning lehtedest ja maitsetaimedest valmistatud taimeteede puhul. Tau-fluvalinaadi kohta on selline taotlus esitatud seoses kasutamisega tsitrusviljade puhul.

(4) Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(5) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, uurides eelkõige tarbijatele ja, kui vaja, ka loomadele avalduvat ohtu, ning esitas põhjendatud arvamused jääkide kavandatud piirnormide kohta (2). Toiduohutusamet edastas kõnealused arvamused taotlejatele, komisjonile ja liikmesriikidele ning tegi need üldsusele kättesaadavaks.

(6) Toiduohutusamet jõudis oma põhjendatud arvamuses spinetoraami kohta järeldusele, et selle kasutamisel eskariooli puhul ei ole võimalik välistada riski tarbijale. Seepärast tuleks kehtiv jääkide piirnorm jätta muutmata.

(7) Flonikamiidi puhul soovitas toiduohutusamet suurendada jääkide kehtivaid piirnorme mitme loomse päritoluga toote puhul, et hõlmata selle toimeaine kavandatavad kasutusalad suhkrupeedi puhul.

(8) Etridiasooli puhul ei saanud toiduohutusamet teha järeldust ohu kohta toidu kaudu omastamisel, kuna teave ei olnud täies ulatuses kättesaadav ja riskijuhtijatel tuleb asjaolusid täiendavalt kaaluda. Alaline taime-, looma-, toidu- ja söödakomitee märkis oma 29. mai 2015. aasta koosolekul, et kõnealune aine ei tekita metaboliite, mis oleksid olulise toksilisusega või mida esineks sellises koguses, millega kokkupuudet ei saaks lugeda tühiseks (3). Seepärast on asjakohane sätestada määruses (EÜ) nr 396/2005 söödava koorega kõrvitsaliste puhul jääkide kehtivaks piirnormiks 0,4 mg/kg, mis kajastab head põllumajandustava.

(9) Kõigi muude taotluste kohta tegi toiduohutusamet järelduse, et kõik andmeid käsitlevad nõuded on täidetud ja taotlejate soovitud muudatused jääkide piirnormides on tarbijaohutuse seisukohalt vastuvõetavad, arvestades tarbija kokkupuute hinnangut Euroopa 27 konkreetse tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(10) Bacillus amyloliquefaciens'i tüve FZB24 ja Bacillus amyloliquefaciens'i tüve MBI 600 puhul esitas toiduohutusamet järeldused nende toimeainete pestitsiidina kasutamisega kaasneva riski hindamist käsitleva vastastikuse eksperdiarvamuse kohta (4). Toiduohutusamet ei saanud nimetatud ainete puhul teha järeldust ohu kohta toidu kaudu omastamisel, kuna teave ei olnud täies ulatuses kättesaadav ja riskijuhtijatel tuleb asjaolusid täiendavalt kaaluda. Sellist täiendavat kaalutlust on kajastatud vastavates läbivaatusaruannetes, (5) milles jõuti järeldusele, et kõnealuste ainete metaboliitidest tulenev oht inimestele on tühine. Neid järeldusi silmas pidades leiab komisjon, et nimetatud ainete lisamine määruse (EÜ) nr 396/2005 IV lisasse on asjakohane.

(11) Saviga rikastatud süsi, vesinikperoksiid ja Urtica spp. on põhiainetena heaks kiidetud vastavalt komisjoni rakendusmäärusega (EL) 2017/428, (6) komisjoni rakendusmäärusega (EL) 2017/409 (7) ja komisjoni rakendusmäärusega (EL) 2017/419 (8). Nende toimeainete kasutustingimuste puhul ei eeldata selliste jääkide tekkimist toidus ja söödas, mis võiksid tarbijat ohustada. Seepärast on asjakohane kanda kõnealused ained määruse (EÜ) nr 396/2005 IV lisasse.

(12) Toiduohutusameti põhjendatud arvamuste ja järelduste põhjal ning võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(13) Määrust (EÜ) nr 396/2005 tuleks seepärast vastavalt muuta.

(14) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 29. september 2017 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda aadressil http://www.efsa.europa.eu.

„Reasoned opinion on the modification of the existing maximum residue levels for dichlorprop-P in citrus fruits“ („Põhjendatud arvamus dikloroprop-P jääkide kehtivate piirnormide muutmise kohta tsitrusviljade puhul“). EFSA Journal 2017;15(4):4834 [24 lk].

„Reasoned opinion on the modification of the existing maximum residue level for ethephon in kaki/Japanese persimmons“ („Põhjendatud arvamus etefooni jääkide kehtiva piirnormi muutmise kohta hurmaade puhul“). EFSA Journal 2017;15(3):4747 [17 lk].

„Reasoned opinion on the modification of the existing maximum residue levels for etridiazole in various crops“ („Põhjendatud arvamus etridiasooli jääkide kehtivate piirnormide muutmise kohta eri kultuuride puhul“). EFSA Journal 2017;15(3):4736 [19 lk].

„Reasoned opinion on modification of existing maximum residue levels for flonicamid in various commodities“ („Põhjendatud arvamus flonikamiidi jääkide kehtivate piirnormide muutmise kohta eri kaupade puhul“). EFSA Journal 2017;15(3):4748 [20 lk].

„Reasoned opinion on the modification of the existing maximum residue levels for fluazifop-P in carrots, tomatoes and courgettes“ („Põhjendatud arvamus fluasifop-P jääkide kehtivate piirnormide muutmise kohta porgandite, tomatite ja kabatšokkide puhul“). EFSA Journal 2017;15(5):4831 [32 lk].

„Reasoned opinion on the modification of the existing maximum residue level for metaldehyde in leek“ („Põhjendatud arvamus metaldehüüdi jääkide kehtiva piirnormi muutmise kohta porrulaugu puhul“). EFSA Journal 2017;15(3):4740 [15 lk].

„Reasoned opinion on the modification of the existing maximum residue level for penconazole in grapes“ („Põhjendatud arvamus penkonasooli jääkide kehtiva piirnormi muutmise kohta viinamarjade puhul“). EFSA Journal 2017;15(4):4768 [15 lk].

„Reasoned opinion on the modification of the existing maximum residue levels for spinetoram in various crops“ („Põhjendatud arvamus spinetoraami jääkide kehtivate piirnormide muutmise kohta eri kultuuride puhul“). EFSA Journal 2017;15(5):4867 [34 lk].

„Reasoned opinion on the modification of the existing MRLs for tau-fluvalinate in various crops“ („Põhjendatud arvamus tau-fluvalinaadi jääkide kehtivate piirnormide muutmise kohta eri kultuuride puhul“). EFSA Journal 2014;12(1):3548 [49 lk].

(3) Review report for the active substance etridiazole (SANCO/13145/2010 Final).

(4) „Conclusion on the peer review of the pesticide risk assessment of the active substance Bacillus amyloliquefaciens strain FZB24“ („Järeldus toimeaine Bacillus amyloliquefaciens'i tüve FZB24 pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2016;14(6):4494 [18 lk].

„Conclusion on the peer review of the pesticide risk assessment of the active substance Bacillus amyloliquefaciens strain MBI 600“ („Järeldus toimeaine Bacillus amyloliquefaciens'i tüve MBI 600 pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2016;14(1):4359 [37 lk].

(5) „Review report for the active substance Bacillus amyloliquefaciens strain FZB24“ (SANTE/12037/2016 Rev. 1) („Toimeaine Bacillus amyloliquefaciens'i tüve FZB24 läbivaatamisaruanne“) (SANTE/12037/2016 Rev. 1).

„Review report for the active substance Bacillus amyloliquefaciens strain MBI 600“ (SANTE/10008/2016 Rev. 2) („Toimeaine Bacillus amyloliquefaciens'i tüve MBI 6000 läbivaatamisaruanne“) (SANTE/10008/2016 Rev. 2).

(6) Komisjoni 10. märtsi 2017. aasta rakendusmäärus (EL) 2017/428, millega kiidetakse kooskõlas taimekaitsevahendite turulelaskmist käsitleva Euroopa Parlamendi ja nõukogu määrusega (EÜ) nr 1107/2009 heaks põhiaine saviga rikastatud süsi ning muudetakse komisjoni rakendusmääruse (EL) nr 540/2011 lisa (ELT L 66, 11.3.2017, lk 1).

(7) Komisjoni 8. märtsi 2017. aasta rakendusmäärus (EL) 2017/409, millega kiidetakse kooskõlas taimekaitsevahendite turulelaskmist käsitleva Euroopa Parlamendi ja nõukogu määrusega (EÜ) nr 1107/2009 heaks põhiaine vesinikperoksiid ning muudetakse komisjoni rakendusmääruse (EL) nr 540/2011 lisa (ELT L 63, 9.3.2017, lk 95).

(8) Komisjoni 9. märtsi 2017. aasta rakendusmäärus (EL) 2017/419, millega kiidetakse kooskõlas taimekaitsevahendite turulelaskmist käsitleva Euroopa Parlamendi ja nõukogu määrusega (EÜ) nr 1107/2009 heaks põhiaine Urtica spp. ning muudetakse komisjoni rakendusmääruse (EL) nr 540/2011 lisa (ELT L 64, 10.3.2017, lk 4).